
Në bazë të nenit 27 të Ligjit nr. 04/L-037 për Arsimin e Lartë në Republikën e Kosovës, nenit 48, paragrafit 1.4 dhe nenit 209 të Statutit të Universitetit të Shkencave të Aplikuara në Ferizaj (UShAF), neneve 8 dhe 13 të Rregullores për Botime në UShAF, nr. prot. 1780/26, datë 25.06.2026, si dhe Vendimit të Senatit të UShAF-së nr. 2266/26, të datës 16.07.2026, Universiteti i Shkencave të Aplikuara në Ferizaj (UShAF) shpall:



THIRRJE:
PËR APLIKIM PËR BOTIMIN DHE MBËSHTETJEN FINANCIARE TË TEKSTEVE MËSIMORE

Universiteti i Shkencave të Aplikuara në Ferizaj (UShAF) fton stafin akademik të aplikojë për botimin e teksteve mësimore, në përputhje me Rregulloren për Botime në UShAF.
Në kuadër të kësaj thirrjeje, si tekste mësimore konsiderohen librat, përmbledhjet e detyrave, ushtrimet dhe materialet e ngjashme didaktike, të cilat duhet:
· të jenë në përputhje me planprogramin e lëndës dhe rezultatet e të nxënit;
· të kenë strukturë të përshtatshme didaktike, duke përfshirë kapituj, përmbledhje, ushtrime dhe/ose zgjidhje, sipas natyrës së lëndës;
· të përmbajnë literaturë të përditësuar dhe referenca të sakta;
· të kontribuojnë në mënyrë efektive në realizimin e procesit mësimor;
· të përmbushin standardet akademike dhe editoriale të Universitetit.

Të drejtë aplikimi kanë anëtarët e stafit të rregullt akademik të UShAF-së. Në rast të bashkautorësisë me autorë nga institucione të tjera akademike, shkencore ose profesionale, autori i parë duhet të jetë anëtar i stafit të rregullt akademik të UShAF-së.



PROCEDURA E APLIKIMIT DHE DOKUMENTACIONI I KËRKUAR
Procedura për botimin e tekstit mësimor iniciohet nga autori/autorët përmes njësisë akademike përkatëse, e cila bën vlerësimin paraprak të përputhshmërisë së dorëshkrimit me fushën dhe kriteret e përcaktuara në Rregulloren për Botime.
Për inicimin e procedurës, autori/autorët dorëzojnë:
· Formularin e aplikimit për inicimin e procedurës së botimit të publikimit;
· Deklaratën e origjinalitetit;
· Dorëshkrimin, në formë fizike dhe elektronike, në format Word dhe PDF.

Njësia akademike, në përputhje me Rregulloren për Botime, propozon recensentët, redaktorin, lektorin dhe korrektorin. Propozimi shqyrtohet nga Këshilli Mësimor-Shkencor, i cili vendos për inicimin e procedurës, ndërsa Këshilli Botues shqyrton dhe vendos për miratimin ose refuzimin e recensentëve, redaktorit, lektorit dhe korrektorit.
Pas miratimit të recensentëve, redaktorit, lektorit dhe korrektorit nga Këshilli Botues, procedura vazhdon me recensimin, redaktimin profesional, lekturën dhe korrekturën, sipas dispozitave të Rregullores për Botime në UShAF.

Pas përfundimit të procesit të recensimit, adresimit të komenteve të recensentëve, redaktimit, lekturimit dhe korrekturës, autori/autorët paraqesin kërkesën për shqyrtim në Këshillin Botues.
Aplikimit duhet t'i bashkëngjiten:
· Formulari i aplikimit për botim;
· Deklarata e origjinalitetit;
· Vendimi i Këshillit Mësimor-Shkencor për inicimin e procedurës së botimit të publikimit;
· Raportet e recensimit, 
· Dëshmia për adresimin e komenteve të recensentëve;
· Dëshmia për redaktimin profesional, 
· Dëshmitë për lekturën dhe korrekturën gjuhësore;
· Plani dhe programi mësimor i lëndës për të cilën është dedikuar teksti, i vërtetuar nga Dekani i njësisë akademike përkatëse;
· Dorëshkrimi përfundimtar, i korrektuar dhe i lekturuar, në formë fizike dhe elektronike, në format Word dhe PDF.
· Dokumente tjera të përcaktura në Rregulloren për Botime në UShAF

Kërkesa për shqyrtim në Këshillin Botues protokollohet në Administratën Qendrore të Universitetit.
KRITERET E PËRPARËSISË
Në rast se paraqiten më shumë aplikime për mbështetje financiare dhe mjetet në dispozicion nuk janë të mjaftueshme për mbështetjen e të gjitha aplikimeve, përparësi kanë:
· tekstet mësimore origjinale, veçanërisht për lëndët që nuk kanë tekst bazë universitar;
· tekstet të cilat, sipas planeve dhe programeve mësimore, paraqesin literaturë të domosdoshme për studentët;
· aplikuesit nga radhët e stafit të rregullt akademik të Universitetit të cilët nuk kanë realizuar më parë botime me mbështetje financiare nga Universiteti.

Në rast se dy ose më shumë aplikime kanë prioritet të njëjtë, përparësi ka aplikimi i paraqitur më herët, sipas rendit kronologjik të protokollimit në Administratën Qendrore të Universitetit.

AFATI I APLIKIMIT
Thirrja është e hapur nga data e publikimit deri më 01.11.2026.
Në rast se mjetet financiare të ndara për botime shpenzohen para datës 01.11.2026, thirrja mbyllet para këtij afati.
Aplikimet dhe dokumentacioni përkatës shqyrtohen dhe procedohen në përputhje me kriteret, afatet dhe procedurat e përcaktuara në Rregulloren për Botime në UShAF.
Për të gjitha çështjet që nuk janë përcaktuar shprehimisht në këtë thirrje zbatohen dispozitat e Rregullores për Botime në Universitetin e Shkencave të Aplikuara në Ferizaj, nr. prot. 1780/26, datë 25.06.2026.

